DA vol vertroue vir 3 provinsies ná verkiesingDie DA-leier, Mmusi Maimane. Foto: DA via Facebook Die DA is vol vertroue dat hy die meerderheid stemme in drie provinsies sal trek en sy deel van die stemtal nasionaal sal vermeerder in die komende algemene verkiesing. Mmusi Maimane, leier van die DA, het Sondag ná die party se finale vergadering van die federale uitvoerende raad voor die verkiesing gesê die party is vol vertroue dat hy sal wen in Gauteng en die Noord-Kaap en Wes-Kaap sal behou. “Ons bly die enigste party in Suid-Afrika wat daartoe in staat is om die droom van een Suid-Afrika vir almal te bewerkstellig. Die keuse wat Suid-Afrikaners op 8 Mei moet maak, is nog vyf jaar van leë beloftes van die ANC of die DA se agenda vir onmiddellike verandering.” Volgens Maimane is die DA vol vertroue dat hy sy teikens sal bereik aangesien die party se eie navorsing glo wys daar is ŉ aansienlike daling in steun vir die ANC oor die hele land, veral in die Vrystaat, Gauteng, KwaZulu-Natal en die Noord-Kaap. “Ons navorsing toon dat die ANC ver onder sy uitslae in die 2014-verkiesing is terwyl die DA beter vaar as in die vorige verkiesing. Dit is bemoedigend en wys dat Suid-Afrikaners moeg is vir die status quo en desperaat is vir onmiddellike verandering.” Maimane het gesê die DA is slaggereed om sy sterkste verkiesingsveldtog nog te lewer. “Vanjaar se verkiesing is ŉ referendum oor die ANC in beheer. Suid-Afrikaners moet na die stempunte gaan en stem vir die toekomstige land waarvan ons almal droom.”